ଅର୍ଗସ ବ୍ୟୁରୋଃ ଆଇପିଏଲ 14 ନିମନ୍ତେ ନିଲାମ ପକ୍ରିୟା ସରିଛି। ଚଳିତ ବର୍ଷ ଅଷ୍ଟ୍ରେଲିଆର ଖେଳାଳି ମାନଙ୍କୁ ଅଧିକ ପଇସାରେ ଆଇପିଏଲ ଫ୍ରାଞ୍ଚାଇଜ କିଣିଛନ୍ତି। ଅଲରାଉଣ୍ଡର ଗ୍ଲେନ ମ୍ୟାକ୍ସୱେଲ, ଷ୍ଟିଭ ସ୍ମିଥଙ୍କ ଠାରୁ ଆରମ୍ଭ କରି ଚଳିତ ବର୍ଷ ବିଗବାସ ଲିଗରେ ଭଲ ପଦର୍ଶନ କରିଥିବା ଖେଳାଳି ମାନେ ଚଢା ଦାମରେ ବିକ୍ରି ହୋଇଛନ୍ତି।
ଗ୍ଲେନ ମ୍ୟାକ୍ସୱେଲଙ୍କୁ 14.25 କୋଟି ଟଙ୍କାରେ ରୟାଲ ଚାଲେଞ୍ଜର ବାଙ୍ଗାଲୋର କିଣିଛି। ଆଗାମୀ ଆଇପିଏଲ ସିଜିନରେ କୋହଲି ଏବଂ ଡିଭିଲିୟର୍ସଙ୍କ ସହ ମ୍ୟାକ୍ସୱେଲ ଖେଳିବେ। ଅଷ୍ଟ୍ରେଲିଆର ଷ୍ଟାର ବ୍ୟାଟସମାନ ଷ୍ଟିଭ ସ୍ମିଥ ମାତ୍ର 2.20 କୋଟିରେ ଦିଲ୍ଲୀ କ୍ୟାପିଟାଲସ ଦଳରେ ସାମିଲ ହୋଇଛନ୍ତି। ବିଗ ବାସ ଲିଗର ସବୁଠାରୁ ଅଧିକ ଉଇକେଟ ନେଇଥିବା ଝାଏ ରିଚାର୍ଡସନଙ୍କୁ ପଞ୍ଜାବ 14 କୋଟି ଟଙ୍କାରେ କିଣିଛି। ଅନ୍ୟ ଜଣେ ବିବିଏଲ ଷ୍ଟାର ରିଲେ ମେରେଡିଥଙ୍କୁ ମଧ୍ୟ 8 କୋଟିରେ ପଞ୍ଜାବ କିଣିଛି।
ନାଥନ କୁଲଟର ନାଇଲଙ୍କୁ ମୁମ୍ବାଇ ଇଣ୍ଡିଆନ୍ସ 5 କୋଟିରେ କିଣିଥିବାବେଳେ ଦୁଇ ଅଷ୍ଟ୍ରେଲିଆ ଅଲରାଉଣ୍ଡର ଡାନିଏଲ ଖିଷ୍ଟ୍ରିଆନ ଏବଂ ମୋଜେସ ହେନେରିକ୍ସ ମଧ୍ୟ ଯଥାକ୍ରମେ 4.8 ଏବଂ 4.2 କୋଟି ଟଙ୍କାରେ କିଣା ଯାଇଛନ୍ତି। ଅଲରାଉଣ୍ଡର ବେନ କଟିଙ୍ଗ ମଧ୍ୟ ବେସ ପ୍ରାଇସ 75 ଲକ୍ଷରେ କୋଲକାତା ଦଳରେ ସାମିଲ ହୋଇଛନ୍ତି. ଅଷ୍ଟ୍ରେଲିଆର ଯୁବ ବ୍ୟାଟସମ୍ୟାନ ମାରନ୍ସ ଲାବୁସାନେଙ୍କୁ କୌଣସି ଦଳ ନ କିଣିବା ବହୁ କ୍ରିକେଟ ବିଶେଷଜ୍ଞଙ୍କୁ ବିସ୍ମିତ କରିଛି।
